[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 1.6.2005

COM(2005) 248 τελικό

2002/0061 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ, σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου περί πρότασης

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ ΓΙΑ ΤΗΝ ΑΝΑΓΝΩΡΙΣΗ ΤΩΝ ΕΠΑΓΓΕΛΜΑΤΙΚΩΝ ΠΡΟΣΟΝΤΩΝ

Η ΟΠΟΙΑ ΤΡΟΠΟΠΟΙΕΙ ΤΗΝ ΠΡΟΤΑΣΗ ΤΗΣ ΕΠΙΤΡΟΠΗΣ σύμφωνα με το άρθρο 250 παράγραφος 2 της συνθήκης ΕΚ

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ, σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου περί πρότασης

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ ΓΙΑ ΤΗΝ ΑΝΑΓΝΩΡΙΣΗ ΤΩΝ ΕΠΑΓΓΕΛΜΑΤΙΚΩΝ ΠΡΟΣΟΝΤΩΝ (Κείμενο που έχει ενδιαφέρον για τον ΕΟΧ)

1. Εισαγωγή

Το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ προβλέπει ότι η Επιτροπή γνωμοδοτεί για τις τροπολογίες που προτείνει το Ευρωπαϊκό Κοινοβούλιο σε δεύτερη ανάγνωση. Η Ευρωπαϊκή Επιτροπή εκφέρει στη συνέχεια τη γνώμη της επί των 34 τροπολογιών που πρότεινε το Κοινοβούλιο.

2. Ιστορικο

Η πρόταση διαβιβάστηκε στο Ευρωπαϊκό Κοινοβούλιο και το Συμβούλιο (έγγραφο COM(2002) 119 τελικό – 2002/0061 COD) στις: | 7 Μαρτίου 2002. |

Η Ευρωπαϊκή Οικονομική και Κοινωνική Επιτροπή γνωμοδότησε στις: | 18 Σεπτεμβρίου 2002. |

Το Ευρωπαϊκό Κοινοβούλιο γνωμοδότησε σε πρώτη ανάγνωση στις: | 11 Φεβρουαρίου 2004. |

Η τροποποιημένη πρόταση διαβιβάστηκε στις: | 20 Απριλίου 2004. |

Η κοινή θέση εκδόθηκε στις: | 21 Δεκεμβρίου 2004. |

Το Ευρωπαϊκό Κοινοβούλιο γνωμοδότησε σε δεύτερη ανάγνωση στις: | 11 Μαΐου 2005. |

3. Αντικειμενο της προτασησ

Οι στόχοι της πρότασης οδηγίας είναι οι εξής:

- Ενοποίηση των δεκαπέντε οδηγιών που ισχύουν στον τομέα της αναγνώρισης των επαγγελματικών προσόντων.

- Συμβολή στην ευελιξία των αγορών εργασίας, ιδίως διευκολύνοντας την προσωρινή και περιστασιακή παροχή υπηρεσιών.

- Απλούστευση των υφιστάμενων κανόνων σχετικά με την αναγνώριση των επαγγελματικών προσόντων και καλύτερη διαχείριση του συστήματος αναγνώρισης.

- Βελτίωση της παροχής πληροφοριών και συμβουλών προς τους πολίτες.

4. Γνωμη της ευρωπαϊκης επιτροπης επι των τροπολογιων του ευρωπαϊκου κοινοβουλιου

Στη δεύτερη ανάγνωσή του το Κοινοβούλιο ενέκρινε 34 τροπολογίες στην κοινή θέση του Συμβουλίου. Οι τροπολογίες βελτιώνουν ορισμένες πτυχές του κειμένου, χωρίς να θίγουν την κοινή θέση και την πρόταση της Επιτροπής επί της ουσίας ούτε επί των αρχών. Σε συνέχεια διοργανικών επαφών, επιτεύχθηκε συνολική συμφωνία για το τελικό κείμενο και, γι’αυτό, η Επιτροπή αποδέχεται και τις 34 τροπολογίες .

Οι τροπολογίες αυτές είναι οι εξής:

Τροπολογία 2

Η τροπολογία αυτή υπενθυμίζει ότι το κράτος μέλος υποδοχής μπορεί να εφαρμόζει τις επαγγελματικές ρυθμίσεις του, οι οποίες υπαγορεύονται από το γενικό συμφέρον, στο πλαίσιο του γενικού συστήματος.

Τροπολογίες 5, 27, 28, 29, 54 και 55

Οι τροπολογίες αυτές διατηρούν την αρχή της αυτόματης αναγνώρισης των ιατρικών ειδικοτήτων που είναι κοινές σε δύο ή περισσότερα κράτη μέλη, για όσες έχουν αναγνωριστεί βάσει της ισχύουσας νομοθεσίας, αλλά περιορίζουν την είσοδο νέων ιατρικών ειδικοτήτων στο σύστημα της αυτόματης αναγνώρισης σε εκείνες τις ειδικότητες που είναι κοινές στα δύο πέμπτα τουλάχιστον των κρατών μελών.

Τροπολογίες 7, 52 και 53

Οι τροπολογίες αυτές αναφέρονται στη συμμετοχή των εκπροσώπων των επαγγελματικών οργανώσεων στη διαχείριση των συστημάτων αναγνώρισης· προβλέπουν, ιδίως, διαβούλευση με τους εν λόγω εκπροσώπους στο πλαίσιο του έργου της επιτροπής που συνιστάται από την οδηγία, σχετικά με την οποία η Επιτροπή υποβάλλει αιτιολογημένη έκθεση στην επιτροπή της οδηγίας. Επιπλέον, αποσαφηνίζεται η σύνθεση της επιτροπής της οδηγίας.

Τροπολογίες 10 και 39

Οι τροπολογίες αυτές εισάγουν έναν ορισμό για τα «ελεύθερα επαγγέλματα» και αναφέρουν ότι η οδηγία εφαρμόζεται και σε αυτά.

Τροπολογία 12

Η τροπολογία αυτή εισάγει έναν ορισμό για την «αρμόδια αρχή», ο οποίος καλύπτει τόσο τις δημόσιες αρχές όσο και τους οργανισμούς που ενεργούν βάσει αρμοδιοτήτων που τους έχουν εκχωρηθεί (όπως οι επαγγελματικοί σύλλογοι).

Τροπολογία 13

Η τροπολογία αυτή αποσαφηνίζει ότι ο Τίτλος ΙΙ της οδηγίας εφαρμόζεται «μόνο» στην προσωρινή παροχή υπηρεσιών.

Τροπολογία 26

Η τροπολογία αυτή αποσαφηνίζει ότι οι επαγγελματικές ενώσεις «ή οι επαγγελματικοί οργανισμοί» μπορούν να υποβάλουν κοινές βάσεις.

Τροπολογία 31

Η τροπολογια αυτή αποσαφηνίζει στην αγγλική έκδοση της οδηγίας ότι οι διακινούμενοι «θα πρέπει να» διαθέτουν τις απαιτούμενες γλωσσικές γνώσεις για την άσκηση του επαγγέλματος.

Τροπολογία 33

Η τροπολογία αυτή αποσαφηνίζει, σε μια από τις αιτιολογικές σκέψεις, ότι η οδηγία δεν μπορεί να χρησιμοποιηθεί για σκοπούς «αγοράς προσόντων» (δηλ. δεν μπορεί το κράτος μέλος υποδοχής να αναγνωρίζει απλώς αποφάσεις σχετικά με την αναγνώριση που λαμβάνονται από άλλο κράτος μέλος).

Τροπολογίες 34, 35, 43, 44, 45, 46, 47, 48, 50 και 51

Οι τροπολογίες αυτές εισάγουν επίσημα πέντε επίπεδα επαγγελματικών προσόντων για τη λειτουργία του γενικού συστήματος, χωρίς να τροποποιούν ούτε τα ουσιαστικά δικαιώματα των διακινουμένων σε σύγκριση με την ισχύουσα νομοθεσία ούτε την αρχική πρόταση της Επιτροπής ούτε την κοινή θέση του Συμβουλίου. Εισάγουν επίσης ορισμένες διορθώσεις όσον αφορά τον ορισμό των εν λόγω επιπέδων.

Τροπολογία 36

Η τροπολογία αυτή αναφέρει σε μια από τις αιτιολογικές σκέψεις ότι η Επιτροπή εκτιμά τη σκοπιμότητα εισαγωγής περαιτέρω συντονισμένων προϋποθέσεων κατάρτισης για πρόσθετα επαγγέλματα, ιδίως με βάση αιτιολογημένη αίτηση που υποβάλλεται από επαγγελματικούς οργανισμούς.

Τροπολογία 37

Η τροπολογία αυτή αναφέρεται, σε μια από τις αιτιολογικές σκέψεις, στη δυνατότητα των επαγγελματικών ενώσεων ή οργανώσεων να θεσπίσουν επαγγελματικές ταυτότητες σε ευρωπαϊκό επίπεδο, οι οποίες θα μπορούσαν, ιδίως, να περιέχουν πληροφορίες για τα επαγγελματικά προσόντα και τη νόμιμη εγκατάσταση.

Τροπολογία 38

Η τροπολογία αυτή κάνει μια γενική παραπομπή στο άρθρο 39 παράγραφος 4 και στο άρθρο 45 της συνθήκης ΕΚ και μια ειδική αναφορά στους συμβολαιογράφους.

Τροπολογίες 40, 41 και 42

Οι τροπολογίες αυτές διευθετούν το καθεστώς για την προσωρινή παροχή υπηρεσιών 1) προσδιορίζοντας ότι οι επαγγελματικοί κανόνες εφαρμόζονται από το κράτος μέλος υποδοχής, 2) αποσαφηνίζοντας ότι η βεβαίωση νόμιμης εγκατάστασης θα πρέπει να αναφέρει επίσης ότι δεν έχει επιβληθεί στον επαγγελματία καμία απαγόρευση άσκησης των δραστηριοτήτων του και 3) προσθέτοντας τη δυνατότητα για το κράτος μέλος υποδοχής να απαιτεί λευκό ποινικό μητρώο για επαγγέλματα στον τομέα της ασφάλειας.

Τροπολογία 49

Η τροπολογία αυτή αποσαφηνίζει ότι τα επαγγελματικά προσόντα που παρέχουν στον κατοχό τους κεκτημένα δικαιώματα στο κράτος μέλος καταγωγής του – μετά από αύξηση του απαιτούμενου στο εν λόγω κράτος επιπέδου εκπαίδευσης για την εισδοχή στο επάγγελμα – πρέπει να εξομοιώνονται με τα νέα προσόντα για σκοπούς αναγνώρισης.

5. Συμπέρασμα

Δυνάμει του άρθρου 250 παράγραφος 2 της συνθήκης ΕΚ, η Επιτροπή τροποποιεί την πρότασή της όπως καθορίζεται ανωτέρω.